गुवाहाटी, 28 मे, 2022: आथिखालाव सुबुं लांखारनाय जाथाइया बारानिफ्राय बारा जाबोगासिनो दं।  बेबादिनो मिज’राम पुलिसआ आसामनि काछार ओनसोलनिफ्राय बृहस्पतीबारखालि सासे उन्दै गथ’ लांखारग्रा दायनिगिरिखौ हमनो हायो।  मिथिनो मोननाय बादिब्ला, लांखारजानाय उन्दै गथ’साया 3 बोसोर बैसोनिल’मोन।  हमजानाय दायनिगिरिखौ काछार जिल्लानि थागिबि फाइरुल हाख होननानै सिनायनो हादों।
 सुलुंनि गेजेरजों मिथिनो मोननाय बादिब्ला, काछार जिल्लानि बाघा मुंनि जायगानि थागिबि सासे आइजोखौ बुनानै गंसे कारनिफ्राय नारख्लायनानै मिज’रामआव गालांदोंमोन।  बे खामानिखौ फाइरुल हाखजों लोगोसे सा 2 गुबुन दायनिगिरिआ मावदों होननानै मिथिनो मोन्दों।  बेसोर सा 3 दायनिगिरिफोरा आइजोनिफ्राय उन्दै गथ’साखौ लांखारनायजों लोगोसे 1. 5 लाख रांखौ लानानै खारदों।
 जाथाइनि खौरां मोननाय लोगो लोगोनो मिजराम पुलिसआ गोख्रों नायबिजिरनाय हाबाफारिखौ जागायजेनो आरो जाथाइयाव बाहायनाय कारखौ लुंलि जिल्लानि टिंपाल गामिनि 5 किलमिटार गोजानाव मोननो हायो।  बेनि उनाव मिज’राम आरो काछार जिल्लानि गासैबो पुलिस स्टेसनआव सांग्रांथि हरनायजों लोगोसे नायबिजिरनायनि गेजेरजों फाइरुल हाखखौ काछार जिल्लायाव हमनो हायो।  लांखारजानाय उन्दै गथ’खौबो मोनफिननो हाबाय होनना खौरां मोननाय जादों।  अदेबानि बे लांखारनाय खामानियाव आखाइ गोनां आरोबाव सानै दायनिगिरिखौ संदानानै दिहुननो नाजागासिनो दं। 